
Forord


Kære Læser,



Nu sidder du her og læser et forord til en bog om cannabis. En
plante der har været anvendt til medicinsk brug siden 2000 år før
vor tidsregning og som indtil 60´erne har været at finde på
apotekernes hylder. Siden har bølgerne gået højt..



Med en plante med så mange egenskaber, kan det være en jungle selv
at skaffe sig viden, for man skal ikke tage fejl af, at internettet
flyder over med halvstuderede forsøg og udokumenteret viden. Jeg
har personligt arbejdet siden 2015 for at sætte gang i debatten for
patienters adgang til medicinsk cannabis, efter selv at have
erfaret hvordan planten hjalp mig gennem 2 kræftforløb. Den
kurerede mig ikke for cancer, men den gjorde at jeg kom godt
igennem mine behandlinger med kraftige kemokure og
strålebehandlinger, og jeg mødte dengang megen modstand fra
behandlingssystemet, da jeg fortalte om mine erfaringer. At jeg
kunne sove om natten, at jeg kunne spise igen, at min kvalme
forsvandt og at jeg kunne lægge mine afhængighedsskabende
morfinpiller på hylden. Siden blev det i 2017 til en dokumentar i 2
dele på DRtv (Søs Og Kampen Om Cannabis) og samme år var jeg med
til at stifte Cannabis Danmark som i dag er et nationalt
videnscenter for medicinsk cannabis, hvor vi blandt andet hjælper
alle de patientgrupper der kan have gavn af medicinsk cannabis,
læger, forskere, myndigheder og producenter. Vi oplyser desuden om
den danske forsøgsordning og farerne ved det illegale marked og
indsamler forskning og viden fra både Danmark og udlandet.



Cannabis er vel nok den mest omdiskuterede og kontroversielle
plante i vor tid og derfor er det en stor glæde nu at kunne læse en
fyldestgørende dansk bog der belyser dens egenskaber og som har
samlet dén forskning der findes, så vi bedre kan forstå den. Det er
ingen hemmelighed at vi stadig mangler forskning og evidens, men
den letlæste, spændende og overskuelige bog, har samlet det hele og
der er ingen tvivl om at den vil være et godt redskab til både
patienten, den nysgerrige og ikke mindst sundhedspersonalet som
måske skal ordinere. Og ønskescenariet ville jo være at endnu flere
vil se det store potentiale og kaste sig over yderligere forskning,
så vi i nær fremtid kan ordinere sikkert til gavn for patienterne.
Jeg håber inderligt at den kan være med til at sætte Danmark på
verdenskortet som foregangsland - det er på høje tid.



De kærligste hilsner, stort tillykke med bogen Helena. Og mod nye
højder.  



Søs Egelind
Skuespiller, instruktør

forfatter og foredragsholder



Note fra
forfatteren


Potentialet af cannabis er en dokumenteret og videnskabelig bog om
cannabisplantens aktive indholdsstoffer og deres medicinske
egenskaber, hvordan cannabisprodukter fremstilles, og hvad cannabis
reelt set kan bruges til, forklaret på et niveau, således den
almene borger kan følge med. Denne bog henvender sig til
læger, patienter, pårørende og almindeligt sundhedsinteresserede
såvel som naturfagliginteresserede, for at give et unikt og
fuldkomment billede af evidensbaseret information om
cannabisplanten.



Cannabis har været udnyttet for dets fiberindhold samt medicinske
og euforiske egenskaber i mange tusinde år. Legalisering ses nu
verden over, hvilket giver den danske befolkning samt resten af
verden mulighed for at udforske cannabisplantens mange egenskaber.
Cannabis er en af de mest udbytterige planter på Jorden med anslået
50.000 kommercielle anvendelser. I tusinder af år har mennesker
brugt cannabisplanten til mad, tekstiler, papir, stof og
fyringsolie. I dag har moderne forarbejdningsteknologier gjort det
muligt at skabe alternativer til benzin, plast, medicin mm.



I denne bog forsøger jeg i kapitel 1 at skabe overblik over
cannabisplantens historie, botanik og aktive indholdsstoffer som
cannabinoider, terpener og flavonoider. I kapitel 2 skabes der
overblik over, hvordan cannabisprodukter fremstilles både på
traditionel vis og ved hjælp af bioteknologiske processer.
Formålene ved at benytte cannabis er mange og kan inddeles i
kategorier, som gjort i kapitel 3. For at forstå, hvorfor cannabis
har så mange lindrende effekter på forskellige sygdomme, er kapitel
4 skrevet for at belyse, at alle mennesker har et indbygget system,
der regulerer stort set alle vitale dele af kroppen, kaldet det
endocannabinoide system. I kapitel 5 sammenfattes videnskabelige
studier, der har bevist, hvordan cannabinoider, terpener og
flavonoider (isoleret eller som entourage-effekt) påvirker vores
endocannabinoide system og hjælper ved sygdomme. Kapitel 6 er
skrevet, for at give mulighed for bedre at forstå vigtigheden i at
kende til, hvad ens cannabisprodukt indeholder, samt hvordan de
bedst doseres til hver patient. Et helt kapitel er afsat til
forskningsstudier, der belyser bivirkninger ved cannabis, nemlig
kapitel 7. I henholdsvis kapitel 8 og 9 er der sammenfattet
videnskabelige resultater samt beretninger fra danske
cannabispatienter om virkningerne ved brug af cannabis til lindring
af specifikke sygdomme. Sidst i bogen findes en begrebsforklaring
af ord, der ofte bruges i cannabisindustrien, og bagerst nævnes
nogle af de referencer/kilder der ligger til baggrund for denne
bog. Alle referencer kan findes på forlagets hjemmeside.  
 




Jeg er uddannet kandidat i biologi fra Københavns Universitet med
afsluttende specialisering om cannabisplanten. Jeg har skrevet
flere videnskabelige artikler omhandlende cannabis med
farmakologiske og bioteknologiske aspekter. Derudover har jeg
medvirket til flere, større eksperimentelle forsøg med
bioteknologisk fremstilling af cannabinoider. Sidenhen har jeg
deltaget på store konferencer i hele verden med fokus på medicinsk
cannabis, hvor målet er at blive ved at opnå viden om planten og
dens mange egenskaber, samtidig med at møde ligesindede personer
(patienter, læger, direktører mm.) med samme interesse i at vække
opsigt om cannabis. Jeg har opnået tilladelse fra
Lægemiddelstyrelsen til at håndtere, bearbejde og analysere
medicinsk cannabis.



Denne bog var aldrig blevet udgivet, hvis det ikke havde været for
alle de hjælpsomme og fantastiske mennesker i mit liv. Af hjertet
tak til min kæreste Frederik, for at have bidraget og støttet mig
igennem hele processen. En speciel tak til min datter Leonora, der
dagligt giver mig lysten og motivationen til at være den bedste og
kærligste udgave af mig selv. Tak til min familie Michael, Linda og
Louise, fordi I tror på mig, føler omsorg for mig og opmuntrer mig
til at fortsætte denne vigtige sag trods modvind. Tak til resten af
min familie og venner for altid at heppe på mig samt hjælpe til
idéer og give konstruktiv kritik til færdiggørelse af denne bog. En
ekstraordinær tak til Signe Christianen for udvikling og design af
det enormt flotte bogomslag samt til Jette Christensen for
korrekturlæsning. En kæmpe taknemmelighed falder tilbage på
professorer og vejledere fra Københavns Universitet Frank Hauser,
Nethaji Gallage, Birger Lindberg Møller og Thies Gülck, der hjalp
til at iværksætte mine drømme om forskning indenfor
cannabisplanten. Den dybeste respekt og tak går til patienterne,
der medvirker i bogen med deres fortællinger. Uden jer havde denne
bog aldrig opnået samme værdi. Jeg beundrer jeres daglige mod til
at kæmpe for rettighederne til et bedre helbred.



Forord er skrevet af Søs Egelind, hvis kamp for patienters
rettigheder til medicinsk cannabis er uundværlig. Jeg er beæret
over din interesse og assistance til bogen.



Erfaringer gennem de sidste år har vagt opmærksomhed på, hvor meget
information der findes om cannabis på videnskabelige databasesider,
for ikke at nævne hvor meget ikke-videnskabelig information der
findes på internettet. Men yderligere erfaring fortæller også, at
der er et behov for at beskrive dokumenteret information i én
samlet bog. Jeg håber derfor, min umage med bogen vil hjælpe dig
til bedre at forstå, hvad cannabis er, og hvorfor netop denne
plante har så store potentialer i hele verden.  



Helena Christensen





Kapitel 1:
  Cannabisplanten


Cannabis har været udnyttet for dets fiberindhold samt medicinske
og euforiske egenskaber i mange tusinde år. Efter cannabis blev
ulovliggjort, har forskere haft svært ved at fremlægge resultater
vedrørende medicinske effekter og bivirkninger. Legalisering ses nu
verden over, hvilket giver den danske befolkning samt resten af
verden mulighed for at udforske cannabisplantens mange egenskaber.



I skrivende stund afslører en søgning på den anerkendte medicinske
database PubMed 29.055 offentliggjorte artikler, der indeholder
ordet ’cannabis’ og samme antal artikler, hvis man i stedet
benytter ordet ’cannabinoid’. Disse tal illustrerer den
foreliggende videnskabelige interesse i at forstå̊ mere om
cannabisplantens mange egenskaber. Mens ny viden vedrørende
cannabis og aktivstofferne fortsætter med at blive publiceret, står
én ting klart: Cannabisplanten er en øjenåbner for mange mennesker,
og diskussionen om brugen af cannabis til medicinsk såvel som
rekreationel formål stiger intenst. En debat, der vedrører læger og
patienter, politikere og producenter såvel som den almene borger.





Historie



Cannabis er blevet brugt i Kina i mere end 6000 år, men forskning
tyder på, at cannabis blev dyrket i Centralasien allerede for
12.000 år siden. Arkæologiske og historiske fund tyder på, at
planten blev dyrket til brug af fibre opnået fra stænglerne til at
producere strenge, reb, tekstiler og papir. Kineserne brugte
blomster af cannabis som medicin eller som et religiøst formål. Det
første dokumenterede bevis for brugen af cannabis som medicin,
baseret på C14-dateringsteknikker, dateres 6000 år tilbage. Planten
blev brugt i operationer som et bedøvende middel, der blandt andet
blev brugt til behandling af den kineske kejsers lidelser i 2737
f.Kr.



I Kina nåede den medicinske brug af cannabis aldrig samme betydning
som i Indien. Plantens psykoaktive effekter var berømte i Indien,
måske på grund af den måde de lærte at fremstille tre forskellige
cannabispræparater. Den svageste type kaldes Bhang og består af
tørre blade, hvorfra blomster fjernes omhyggeligt. En stærkere
type, Ganja, tilberedes med hunplantens blomster. Den stærkeste af
dem alle er Charas, der udelukkende er fremstillet af harpiksen,
der dækker blomsterne. Disse former for tilberedelse garanterer
tilstedeværelsen af aktivstoffer. Den medicinske og religiøse brug
af cannabis i Indien begyndte sandsynligvis for omkring 3000 år
siden og blev brugt til adskillige funktioner såsom: hovedpine,
tandpine, epilepsi, rabies, angst, mani, hysteri, inflammatoriske
sygdomme, hudinfektioner, parasitter, fordøjelse,
appetitstimulerende middel, bronkitis og astma.



Cannabisplanten blev introduceret til Europa for ca. tusinde år
siden, opdaget af arkæologer, der fandt frø af cannabis i gravene
fra Siberiske og tyske krigere. Med opdagelsen af Amerika fulgte
planten den menneskelig migration først til Sydamerika i 1545 og
senere i 1606 til Nordamerika. Plantebestanddele fra cannabis er
blevet brugt af mennesker over hele verden til henholdsvis
farvestoffer, smagsstoffer, duftstoffer, traditionelle lægemidler
og farmaceutiske lægemidler.

Figur 1: Cannabisplantens evolutionære historie












I 1839 udgav en udstationeret læge i den Bengalske hær i Indien og
professor i kemi ved Calcuttas medicinske universitet en artikel om
præparater af indisk cannabis. O’Shaughnessy havde observeret, at
den indiske befolkning anvendte udtræk af cannabisplanten til
rekreativ og medicinsk brug og blev interesseret i plantens
medicinske egenskaber. Han testede derfor stoffet på forskellige
dyr, før han forsøgsmæssigt afprøvede effekten på patienter med
forskellige lidelser (stivkrampe, rabies, gigt, mm.). De fleste
patienter oplevede en bedring, og flere var i stand til at forlade
hospitalet helbredt eller med langt færre gener, end de var blevet
indlagt med. Læger, der i tiden efter udførte afprøvninger af
cannabisudtrækket, beskrev varierende resultater i de medicinske
tidsskrifter. Der var dog primært tale om individuelle beskrivelser
og praktiske erfaringer frem for resultater fra klinisk
kontrollerede forsøg. Man havde f.eks. observeret, at cannabis
havde en positiv effekt på: nervesmerter, kramper, gigtsmerter,
menstruationskramper, søvnforstyrrelser, rabies samt migræne og
andre former for hovedpine. På grund af disse positive erfaringer,
og da de fleste læger havde en opfattelse af, at cannabis var
forholdsvist uskadeligt, da de negative virkninger hurtigt aftog
eller kunne soves væk, valgte lægerne ofte at afprøve cannabis som
medicinsk behandling til forskellige lidelser, selvom der ikke var
sikkerhed for effekten ved alle patienter. Anvendelse af cannabis
som medicinsk behandling var på denne tid præget af manglende
standarder for dosering, manglende viden om dyrkning, høsttidspunkt
og forskellige cannabisplanters varierende niveauer af aktive
stoffer.



I starten af 1900-tallet opstod en modstand mod brugen af cannabis.
Flere læger rapporterede om patienter, der fik en overdosis, og man
var blevet klar over, at det ikke kun var iltnedbrydning, der
forårsagede præparatets varierende styrke, men også̊ forskelle i
høsttidspunkt og forskellige planters potens. Derudover havde man
også̊ fundet ud af, at den varierende effekt skyldtes, at der var
en stor variation i individuelle tolerancetærskler for cannabis.
Det var altså̊ et ret uforudsigeligt lægemiddel, man anvendte, og
det førte til, at lægerne i mindre grad udskrev den medicinske
cannabis. Man begyndte derudover i starten af 1900-tallet at
betragte cannabis som et farligt narkotisk stof og omtalte planten
som marihuana. Brugen af cannabis spredte sig til hele USA, og der
startede, hvad flere forskere efterfølgende har betegnet som en
skræmmekampagne, om at cannabis kan føre til skæbnesvangre følger
som sindssygdom og kriminalitet. Rygter om at kontinuerligt brug
kunne skabe en voldelig type sindssyge, hvor personen pludselig
ville vende sig mod den, der var nærmest med morderisk vrede. Han
ville gå amok med kniv, økse, pistol eller hvad som helst, der var
ved hånden, og ville dræbe eller lemlæste uden grund. Den negative
omtale af cannabis blev fulgt af ønsket om at gøre stoffet ulovligt
på linje med kokain og heroin. Dette lod sig dog ikke umiddelbart
gøre, da der ikke kunne findes forskningsmæssigt belæg for de
farer, der blev beskrevet i medierne. Mens lægerne kæmpede en kamp
for at dokumentere cannabisplantens ekstrakter og virkning, kæmpede
andre kræfter for at gøre cannabis illegalt. Den ene side
ignorerede de negative effekter, der blev observeret, fordi man var
overbevist om cannabisplantens medicinske potentiale. Den anden
side overdrev derimod skadevirkningerne ved cannabisbrug og
ignorerede de positive effekter, cannabis havde over for
forskellige lidelser.



Med ’The Marihuana Tax Act’ fra 1937 blev cannabis gjort ulovlig i
USA. Først mange år senere i 1961 underskrev Danmark en
FN-konvention, der ulovliggjorde cannabis og efterfølgende
tilpassede den dansk lovgivning. Man ulovliggjorde således i
slutningen af 1930 ́erne anvendelsen af cannabis og lagde en
markant beskatning på medicinsk og forskningsmæssig anvendelse af
cannabis. Herefter gik man væk fra at forsøge at udvikle et stabilt
plantebaseret medicinsk præparat for i stedet at forske i
syntetiske cannabinoiders effekt og medicinske potentiale. Loven
blev fjernet og erstattet af The Controlled Substance Act i 1970,
der definerer cannabis som “a drug with no currently accepted
medical use and a high potential for abuse“. Det paradoksale er, at
de samme personer, der dæmoniserede cannabis og arbejdede for en
kriminalisering af cannabis, også̊ var involveret i udviklingen af
et syntetisk lægemiddel, der imiterede cannabisplantens psykoaktive
effekt.



FN forbyder cannabis i 1961, og det danske folketing ændrede samme
år den danske lovgivning og forbød cannabis totalt. Dette skete
uden at undersøge faren ved cannabis eller videnskabelige
forskningsstudier. Syv år efter blev det meget populært blandt de
unge at indtage cannabis, og folketinget sætter i 1969 straframmen
op til 6 års fængsel for kriminalitet med cannabis. Enkelte
medlemmer af folketinget ønskede en legalisering af cannabis, hvis
stoffet viste sig ikke at være farligere end alkohol og tobak.
Sundhedsstyrelsen afviste dog, at der ville komme nye
videnskabelige resultater, som kunne ændre på konklusionen af, at
cannabis er farligt.



I 1970’erne opstod Pusherstreet på Christiania og blev Danmarks
mest velkendte cannabismarked. Kokain og heroin blev solgt på
Christiania i 1977-78. Christianitterne lavede derfor en
”Junkblokade”, hvorefter alle former for hårde stoffer ikke måtte
sælges i Pusherstreet og på Christiania.



Fra år 2012 blev det muligt at få en stor bøde og miste sit
kørekort ubetinget i 3 år, hvis man har kørt bil og bliver testet
med over 0,001 milligram THC (psykoaktivt stof i cannabis) pr kilo
blod. Der kan måles THC i blodet mere end 3 uger efter at have
indtaget cannabis, og over 2,000 mennesker har derfor mistet deres
kørekort ubetinget. I 2017 blev lovgivningen ændret således, at
sanktionerne for THC-kørsel er opbygget efter en trappestigemodel
hvor lavt niveau THC ( over 0,001-0,003 mg /kg blod) giver
bødestørrelse på en halv månedsløn og 1. klip i kørekortet. Mellem
niveau THC (over 0,003-0,009 mg /kg blod) giver bødestørrelse på en
hel månedsløn og betinget frakendelse af kørekortet, og højt niveau
THC (over 0,009 mg /kg blod) giver bødestørrelse på en hel
månedsløn og ubetinget frakendelse af kørekortet i 3 år



Den 1. januar 2018 blev det muligt at få tilladelse til at
importere cannabis til danske patienter i den danske 4-årige
forsøgsordning. Samtidig blev det muligt for virksomheder at søge
om en tilladelse til at udvikle medicinsk cannabis, som ikke kan
leveres til patienter, men hvor virksomheden kan dyrke, udvikle og
teste medicinsk cannabis. Den 1. juli 2018 blev det også muligt at
søge om tilladelse til at dyrke medicinsk cannabis i Danmark, som
kan indgå i forsøgsordningen og udleveres på recept til patienter.
Samtidig blev det muligt for virksomheder at producere/importere og
forhandle ikke-medicinske cannabisprodukter med lavt THC-indhold
som eksempelvis fødevarer (øl eller kager med hamp). I hele 2018
blev der indløst 2951 recepter på cannabisprodukter under
forsøgsordningen fordelt på 1211 borgere. I året 2019 blev der
indløst 5257 recepter fordelt på 1705 borgere.  



Historisk
tidslinje



Cannabis er en plante, der menes at være udnyttet i mere end 14.000
år. Historien om, hvordan cannabis går fra at være et populært
lægemiddel og fødevare i flere tusinde år til pludselig at være
ulovlig i det meste af verden, er fascinerende. Nedenfor ses en
tidslinje, der markerer de vigtigste årstal i cannabisplantens
historie.  








4000 f.Kr.: Cannabis blev betragtet som en vigtig ”kornsort"
i Kina og blev opdrættet som en betydningsfuld fødevareafgrøde i
landsbyen Pan-p’o.  



2737 f.Kr.: Tidligste registrering af cannabis brugt som
lægemiddel. På dette tidspunkt anerkendte kejser Shen-Nung plantens
potentielle egenskaber for over 100 lidelser såsom gigt og malaria.
 



2350 f.Kr.: I Egypten blev der opdaget beskrivelser om
cannabisplanten i tekster fundet i pyramiderne.  



2000-1000 f.Kr.: Cannabis blev beskrevet som en "kilde til
lykke", "glæde giver" og "bringer af frihed" i hinduistiske
religiøse tekster. Planten blev brugt til behandling af en række
sygdomme som epilepsi, rabies, angst og bronkitis.



1700 f.Kr.: Cannabis er beskrevet i historiske papyrusruller
fra det gamle Egypten og Mesopotamia som behandling til lidelser
som øjenproblemer, kvindelige sygdomme i underlivet, migræne og
tånegleinfektion.



440 f.Kr.: Cannabisplanten blev introduceret til Europa.
Herodotus (græsk filosof) berettede at se skythiske krigere
(iranske normadefolk) udføre afbrændingsritualer af cannabis til
euforisk og religiøst formål.



207 (e.Kr.): I Kina er Hua T’o den første registrerede læge
til at beskrive cannabis som et smertestillende middel. Han brugte
en blanding af cannabis og vin til at bedøve patienter inden
operationen.



1025: En persisk medicinsk forfatter udgav "Avicenna's Canon
of Medicine", der beretter, at cannabis er en effektiv plante til
behandling af gigt, ødemer, infektionssår og alvorlig hovedpine.
Hans arbejde blev bredt undersøgt fra det 13. til det 19.
århundrede med en varig indflydelse på vestlig medicin.



1300: Arabiske handelsmænd bragte cannabis fra Indien til
det østlige Afrika, hvor det bruges til behandling af malaria,
astma og feber.



1500: Spanske migranter bragte cannabis til Amerika, hvor
det i mange år blev brugt til praktiske formål som reb eller tøj.



1798: Napoleon bragte cannabis tilbage til Frankrig fra
Egypten, og det blev undersøgt for dets smertelindrende og
beroligende egenskaber. På dette tidspunkt ville cannabis blive
brugt til behandling af kræftceller, hoste og gulsot.



1839: Den irske læge William O’Shaughnessy introducerede den
terapeutiske anvendelse af cannabis til den vestlige medicin. Han
konkluderede, at der ikke var nogen alvorlige bivirkninger.
Efterspørgsel efter planten i en farmaceutisk formulering steg
efterfølgende hurtigt.



1840’erne: Tinkturer (alkoholbaserede) cannabisprodukter
blev tilgængeliggjort til behandling af kvalme, gigt og
arbejdssmerter i dele af Europa og Amerika. I årene frem til
1900-tallet blev flere artikler om cannabisplantens medicinske og
terapeutiske virkninger udgivet i medicinsk litteratur.



1914: Narkotikamisbrug blev erklæret for en forbrydelse i
USA i henhold til Harrison Narcotics Tax Act.



1937: Filmen Reefer Madness blev udgivet for at advare
forældre mod, at deres børn indtager cannabis. Filmen hjernevaskede
en hel generation med misinformation til at tro, at cannabis var
meget farligt.



1937: Lovgivningen Marihuana Tax Act forbød brug og salg af
cannabis i USA.



1944: Borgmesteren i New York opstillede forsøg om cannabis
og rapporterede, at der ingen beviser fandtes på, at cannabis
skulle give anledning til voldelige episoder. Der blev rapporteret,
at cannabis ikke er associeret med aggressiv- eller anti-social
adfærd, og ingen personlighedsforstyrrelser blev observeret.
Studiet blev fordømt og efterfølgende ignoreret.



1964: Den molekylære struktur af THC, en psykoaktiv
bestanddel af cannabis, blev opdaget og syntetiseret af den
israelske kemiker Dr. Raphael Mechoulam.



1996: FN forbød cannabis, og det danske folketing ændrede
samme år den danske lovgivning og forbød al form for cannabis
fuldstændigt.



1970: Cannabis blev kategoriseret som et skema 1 lægemiddel
i USA, hvilket begrænsede yderligere forskning i planten og dens
bestanddele. Det blev anført, at cannabis har "ingen accepteret
medicinsk effekt".



1970’erne: Pusherstreet på Christiania i København opstod og
blev det mest velkendte cannabismarked i Danmark.



1975: Forskere konkluderede i tidsskriftet The Journal of
the International Cancer Institute, at nogle aktivstoffer
(cannabinoider) i cannabis havde potentialet til at mindske
tumorceller.



1988: Cannabinoidreceptorerne (CB1 og CB2) blev opdaget i
mus. Dette studie førte til yderligere forskning af receptorerne i
mennesker i 1990 og af de naturligt forekommende cannabislignende
molekyler (endocannabinoider), der dannes i hjernen, i 1992.



1996: Californien var den første stat, der legaliserede
cannabis til medicinsk brug. Regeringer, såsom Canada og andre
stater i USA, begyndte efter årtusindeskiftet at legalisere
cannabis til medicinske formål fra licenserede producenter.
Legalisering af det rekreationelle marked begyndte hurtigt at følge
med i USA.



2001: Medicinsk brug af cannabis blev legaliseret i Canada.
I 2018 blev det i Canada formelt muligt at dyrke, besidde, erhverve
og forbruge cannabis rekreationelt af personer over 18 år.



2012: I Danmark blev det muligt at få en stor bøde og miste
sit kørekort ubetinget i 3 år, hvis man kørte bil og blev testet
med få mængder THC i blodet. Sanktionerne for THC-kørsel ændres i
2017, opbygget efter en trappestigemodel.



2013: Uruguay var det første land, der ændrede lovgivning af
rekreationel cannabis, således at personer over 18 år lovligt kunne
indtage planten og dens bestanddele. Fra 2017 blev det muligt at
købe kontrolleret medicinsk cannabis i Uruguay fra almindelige
apoteker.



2017: Tyskland ændrede lovgivningen for medicinsk cannabis.
Ifølge regeringen kunne læger få lov til at ordinere cannabis til
syge patienter, der ikke havde noget andet terapeutisk alternativ.



2018: Muligt i Danmark at opnå tilladelse til at importere
eller dyrke cannabis til danske patienter i den 4-årige
forsøgsordning kontrolleret af Lægemiddelstyrelsen. Samtidig blev
det muligt for virksomheder at producere og/eller importere og
forhandle ikke-medicinske cannabisprodukter med lavt THC-indhold
som eksempelvis fødevarer (øl eller kager med hamp).



2019: Danske politikere besluttede at give tilskud til
medicinske cannabispatienter, der indgik i forsøgsordningen.
Patienter i terminal behandling (fået stillet en dødelig diagnose)
får 100% tilskud til køb af medicinsk cannabis, andre patienter får
50% i tilskud op til 10.000 kroner om året. Tilskudsordningen gives
med tilbagevirkende kraft, så patienter også kan få tilskud til
cannabisprodukter købt i 2018.



2020: Imens denne bog sammenfattes, er der i alt 35 lande i
verden og yderligere 33 stater i USA, der tillader cannabis til
medicinsk behandling af forskellige sygdomstilstande.





Botanik



For mere end ti år siden blev der offentliggjort detaljerede
tekniske beskrivelser af cannabisplantens morfologi, og i 2009
gennemgik United Nations Office on Drugs and Crime (agentur i FN)
artiklen og bekræftede beskrivelserne af cannabis. Stænglerne på en
cannabisplante er stærke, furede og forgrenede. Cannabisplanten kan
vokse op til 6 m i højden. Rødderne er værdifulde for planten, som
regel 30-60 cm i dybde med op til 2,5 m i løs jord. Bladene er
håndnervet, men foldernes størrelse og form ændres markant i
henhold til genotype. Planten er enårig, hvilket vil sige at den
blomstrer én gang per cyklus. I løbet af denne periode gennemgår
planten livsfaserne spiring, kimplantestadiet, vegetativt stadie,
hvileperiode, generativt stadie, frugtsætning og ældning samt
spredning.



Hvorvidt planten udvikler han- eller hunblomster er primært bestemt
af genetiske faktorer, men påvirkes også̊ af en række miljøfaktorer
som korte dagslænger i den vegetative fase, perioder med høje
temperaturer over 32 grader og for højt ledetal i vækstmediet. Hele
blomsterstanden kan vise sig som hanblomster, men planten kan også
være hermafrodit og sætte en blanding af han- og hunblomster.
Hanblomster er ca. 5-6 mm store og består af fem frie blosterblade
og fem støvdragere med korte stilke. Hunblomsterne består af en
lille frugtknude, kort griffel og 2 lange, lyse og behårede
støvfang. Blomsterne er samlet i tætte bundter adskilt af små̊
dækblade, og især på dækbladene i hunblomsten ses tætheden af
kirtelhårene, også̊ kaldet trikomer, der indeholder aktivstoffer
som cannabinoider og terpener. Trikomer består af en stilk og et
kirtelhoved. Stilken består inderst af hypodermisceller, der
transporterer næring til kirtelhovedet. Disse beskyttes af ydre
epidermisceller, der fungerer som støtteceller for stilken. I
toppen af stilken sidder en basalcelle, som fastholder
kirtelhovedet. Derover findes sekretceller i trikomerne, der
optager næring fra kirtelhovedets stilk for at danne specialiserede
stoffer, herunder cannabinoider. Disse stoffer transporteres
herefter ud af cellerne og opbevares i kirtelhovedet. Derfor er
trikomernes størrelse, udseende, antal og farve vigtige parametre
at undersøge, for at vurdere om planten er udviklet og modnet
optimalt.




[image: ]




Figur 2: Billede af cannabisplanten, dens blomster og
trikomer.







Cannabisarter



Cannabis hører til familien Cannabaceae, der endvidere indeholder
arten Humulus (humle) og Celtis (nældetræ). Forskellige sorter af
cannabis er udviklet gennem mange århundreder som resultatet af avl
og selektion. Der er ingen generel aftale om den taksonomiske rang
for forskellige grupper inden for slægten cannabis. De Forenede
Nationers kontor for narkotika og kriminalitet (UNODC) opdelte i
1956 cannabisplanten i tre forskellige grupper: 1) fiberrig
cannabis med lange, uforgrenede stængler og dårlig frøproduktion,
2) frøolie cannabis med korte, tidligt modne planter med rig
frøproduktion og 3) lægemiddel cannabis: korte, stærkt forgrenede
stængler med små mørkegrønne blade. Andre forskere foreslår
cannabis som en polytypisk art (kan opdeles i mindst to arter) som
sativa, indica og ruderalis, og nogle rapporter antyder endda syv
arter: ruderalis, sativa ssp. sativa, sativa ssp. spontanea, indica
ssp. kafiristanica, indica spp. indica, indica ssp. afghanica og
indica ssp. chinensis.

